Poolhond doodgeslaan: Saak teruggetrekMax Christine Kuch, woordvoerder van die Nasionale Dierebeskermingsvereniging, het in ŉ verklaring gesê die saak is teruggetrek nadat die Nasionale Vervolgingsgesag (NVG) as bemiddelaar opgetree het. Max is in Desember doodgeslaan nadat hy glo die buurman se bok doodgebyt het. Marius Kotze, Max se eienaar, het destyds aan Maroela Media gesê hy het gesien hoe drie mans op die buurman se kleinhoewe ŉ hond met stokke en pype slaan in ŉ buitegebou. Hy het besef dis Max en die polisie en DBV is ontbied. Kotze en Mildred Spahn, eienaar van die Ilanda-gastehuis wat op die kleinhoewe langsaan geleë is, se seun is kort na die voorval in hegtenis geneem nadat hulle klagte teen mekaar aanhangig gemaak het. Spahn het destyds aan Maroela Media gesê Kotze se poolhonde het die afgelope paar maande twee bokke doodgebyt en ook ŉ vark aangeval. Kotze het ŉ klag van dieremishandeling aanhangig gemaak. Hy het volgens die DBV egter later sy verklaring teruggetrek. Kotze is daarvan aangekla dat hy nie die nodige stappe gedoen het om seker te maak sy honde kan nie in die buurman se erf kom nie. Spahn het Kotze glo herhaaldelik gekontak en gevra om dit te doen. Kuch het gesê Kotze was die enigste getuie in die DBV se saak en daar is nie voldoende bewyse om met die saak voort te gaan nadat Kotze sy verklaring teruggetrek het nie. “Herhaaldelike pogings deur die DBV om die saak te laat voortgaan was onsuksesvol. Dit is ‘n groot bekommernis dat so ‘n ernstige geval van wreedheid teenoor ‘n dier so oorhaastig buite rekening gelaat kan word.” Volgens Jaco Pieterse, ŉ senior inspekteur by die DBV, is hierdie ŉ ernstige geval van dieremishandeling. “Daar is wyd daaroor berig en ons kan nie toelaat dat daar ŉ voorbeeld gestel word waar ŉ persoon ŉ dier op hierdie wyse kan martel en skotvry daarvan kan afkom sonder enige gevolge nie,” het hy gesê. Klik hier vir vorige berigte oor die saak.